רבי אליהו מזרחי (רא"ם, 1435–1526 בערך) היה ראש חכמי ישראל בתורכיה במאות ט"ו-ט"ז. הוא היה פוסק הלכות, מנהיג קהילה, איש מדע ומורה. היה תלמידם של ר' אליהו הלוי, ר' משה קפסאלי ור' מרדכי כומטינו. בשנת 1496 נתמנה לרב הכולל ("חכם באשי") בממלכה העות'מאנית. השולטן כיבד אותו ומינהו לחבר במועצת המלך ושופט בסמכות מלכותית בדיני ישראל. סייע רבות לנצרכים, במיוחד למגורשי ספרד ופורטוגל שהגיעו לתורכיה.

חיבורו המרכזי הוא "ספר המזרחי" שהוא סופרקומנטר על פירוש רש"י לתורה. בידינו כתב יד אחד מלא של הפירוש משנת 1506 ועוד מספר כתבי יד חלקיים. החיבור הובא לדפוס בשנת 1527 על ידי בנו השלישי ישראל.

הפירוש דן בחמישה נושאים מרכזיים: א. נוסח פירושו של רש"י (לדוגמה: בר' לב, ח; שמ' ה, ט; וי' ה, יט; במ' טו, ב); ב. קביעת מקורותיו של רש"י בפירושיו המדרשיים; ג. ביאור דברי רש"י: קביעת כללים בפירושו, ניתוח לשוני דקדוקי ותחבירי לדבריו, ביאורים בפירושיו, ואף ביקורת על דבריו; ד. פתרון הקשיים שהעלו רמב"ן וראב"ע כנגד פירושי רש"י; ה. השוואת פירוש רש"י לפירושי מפרשים אחרים דוגמת אונקלוס, ראב"ע ורד"ק. בספר השו"ת שלו הוא תיאר את עבודתו: "ואחר כך אני יושב וכותב פירוש מפולפל ומסודר מאד על רש"י ז"ל בפירוש החומש, אחשוב שלא קדמני אדם בו, כי מה שראינו ממה שפירשו עליו זולתנו עד היום - העדרם טוב ממציאותם" (שו"ת הרא"ם סימן ה); "ואני בהיותי טרוד בעיוני הגדול אשר אני מתעסק בו בכל יום על דברי המאור הגדול בפרוש החומש הגדול והמופלג אשר אין שום דבור מדבוריו שאינו צריך חקירה רבה ועיון נפלא בכל המקומות אשר לוקח מהם: במשנה וברייתא במכילתא בסיפרא ובספרי ובכולה תלמוד ובתנחומא ובכמה מדרשי האגדות אשר רבו מלספור. ובפרט מהתרת הספקות הנופלות מן האחרונים המעיינים בדבריו הקמים עליו, ובפרט מהארי הגדול והנורא הרמב"ן ז"ל" (שו"ת הרא"ם סימן פ).

רא"ם השתמש בחיבורים רבים שעסקו בפירושי רש"י. החל מפירושי בעלי התוספות, כגון מנחת יהודה ורבי חזקיה בר מנוח (חזקוני); המשך בחיבוריהם של פרשנים ביזנטיים כגון רבי אברהם זוטרא, רבי יצחק זוטרא, רבי מיוחס בן אליהו; וכלה בסופרקומנטרים על רש"י כגון רבי עובדיה ברטנורא, ר' שמואל אלמושנינו, ר' יעקב קניזל, ור' אברהם אבוקרט. לא תמיד הוא הזכיר את שמם של הסופרקומנטרים שקדמוהו.

לעתים רחוקות הוא השתמש בלשון "יש מפרשים" וכדומה. אך ניתן להצביע בחיבורו על עשרות פירושים הזהים לפירושי קודמיו, ולעתים אפשר למצוא פולמוסים סמויים של רא"ם כנגד קודמיו.

רא"ם טען שרש"י וכן פרשנים אחרים פירשו לעתים לפי הפשט, גם אם הוא נוגד את פירושי חז"ל: "מאחר שמצינו כמה וכמה מדרשות דיניים שרש"י ז"ל רדף אחר פשוטו של מקרא והניח אותן, למדנו שאין הבדל בין המדרשות ובין האגדות אצל רש"י ז"ל, שכאשר לא יהיו על פי פשוטו של מקרא הוא מניח אותם ומפרש המקראות על פי פשוטן" (במ' כט, לט); "ולכן יחוייב לומר שהמפרשים כולם לא יכוונו בפירוש התורה רק לישב המקרא יהיה כהלכה או שלא כהלכה". (שמ' כב, ח).

פירושו זכה לתפוצה נרחבת הן במזרח הן במערב אירופה, ונחשב כסופרקומנטר החשוב ביותר על פירושי רש"י. על פירושו נכתבו פירושים רבים ('תועפות ראם', 'לבוש האורה', 'צידה לדרך' ועוד).

חומש הרא"ם - פירוש לפירוש רש"י מרבי אליהו מזרחי, מהדורת משה פיליפ, פתח תקוה תשנ"ד.

עובדיה (גוטסדינר) אברהם, "רבי אליהו מזרחי", כתבים נבחרים א, ירושלים תש"ב, עמ' 63–139.

עובדיה (גוטסדינר) אברהם, "פירוש ר"א מזרחי על רש"י", כתבים נבחרים א, ירושלים תש"ב, עמ' 140–198.

פרידמן י', אליהו מזרחי – האיש ופעלו (עבודת דוקטורט), ישיבה אוניברסיטה, ניו יורק 1974